Leon van Nierop se resensie: Strangers you knowStrangers you know **** Met Joey en Anisha van Niekerk Regisseur: Willem Grobler Jy slaan dagblaaie oop, lees op sosiale media daarvan en hoor mense in gesprekke oorbluf daarna verwys. Maar niks kan jou voorberei op die nuwe dokumentêr wat Sondagaand 27 Junie op M-Net begin het nie: Strangers you know. Hierdie 8-episode-reeks handel oor die mees berugte moorde wat nog op vroue in Suid-Afrika gepleeg is. Dis met dodelike presiesheid aanmekaargesit. In die eerste episode sien ons hoe twee meisies, Joey en Anisha van Niekerk, in ŉ lokval gelei en toe vermoor is. Hulle sou hul kleinhoewe verkoop het. Maar die meesterbrein agter die moord, Koos Strydom, het nie die geld gehad om die kleinhoewe te koop nie en het die vroue gedwing om onder valse voorwendsels hul handtekeninge te gee. Daarna is hulle vermoor. Die jong regisseur Willem Grobler laat hom glad nie verlei of voorsê deur die moderne tegnologie nie. Geen verteller, geen mooimaak van die feite wat aanleiding gee tot die moord nie, geen sensasionalisering van feite nie en ook nie ŉ dramatisering daarvan nie. Familielede, lede van die gemeenskap en diegene wat direk of indirek betrokke was, praat oopkop oor wat gebeur het. En dit is hierdie byna hardhandige, onemosionele saaklikheid en knap kinematografie wat die reeks soos spelde deur jou oë laat steek. Dit is nie prikkelend of vermaaklik nie, maar wys agt verskillende moord-scenario’s in volgepakte episodes op ŉ strak, byna oorblufte, maar altyd beheersde wyse. Wees gewaarsku, met sy beperking van niemand onder 18 nie is dit ŉ roof-afkrap-taai reeks wat met die Mooinooi-moorde begin en jou met elke episode dieper in die kop van moordenaars intrek. Jy moet hare op jou tande hê vir Strangers you know. Die reeks is Sondagaande om 20:00 op M-Net op DStv-kanaal 101 te sien. Klik hier om meer te lees. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite